TELE-POST lancerer fire nye internetprodukter den 1. juni med mere data og højere hastigheder

Den 1. juni forenkler TELE-POST paletten af internetprodukter i områder med søkabel. De otte eksisterende produkter erstattes således af fire nye produkter med markant mere data, højere hastigheder og lavere priser.

- Produkterne har været i støbeskeen i et par måneder, så jeg er glad for endelig at kunne præsentere dem for kunderne. Det er vigtigt at understrege, at dette kun er første skridt mod målet om at tilbyde bedre produkter til kunderne, udtaler adm. direktør Kristian Reinert Davidsen.

Fordobling af datamængden

Den største forskel for privatkunderne i Nuuk og Qaqortoq er, at de nu får adgang til et internetprodukt med 500 GB data og en hastighed på 10 mbit/s i download. Mængden af data er således mere end fordoblet i forhold til det største eksisterende produkt.

- Kunderne har efterspurgt mere data og højere hastighed til en lavere pris, og det har vi valgt at lytte til, forklarer Kristian Reinert Davidsen. For erhvervskunderne er der også gode nyheder på vej, da de får adgang til produkter med op til 100 mbit/s.

Fokus på resten af landet

Lige nu er det ikke muligt at forbedre produkterne i områder med radiokæde og satellit. Dette vil dog ændre sig flere steder i fremtiden.

- Bestyrelsen har fornyligt besluttet at lægge et søkabel mod nord, forbedre radiokæden til Ilulissat og forlænge radiokæden til Upernavik. Det betyder, at vi kan forbedre infrastrukturen og tilbyde bedre internetprodukter til kunderne i den nordvestlige del af landet. Det kommer ca. 20.000 kunder til gode, så det glæder vi os umådeligt meget til, fortæller Kristian Reinert Davidsen.